ทองคำปิดพุ่ง 27 ดอลล์
สัญญาทองคำตลาดนิวยอร์กปิดพุ่งขึ้น จากข้อมูลเศรษฐกิจที่อ่อนแอของประเทศยูโรโซน
17 ส.ค. 2554

สัญญาทองคำตลาดนิวยอร์กปิดพุ่งขึ้น จากข้อมูลเศรษฐกิจที่อ่อนแอของประเทศยูโรโซน
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 27 ดอลลาร์ หรือ 1.5% ปิดที่ 1,785 ดอลลาร์/ออนซ์ หลังจากเคลื่อนตัวในช่วง 1,763.60-1,789.80 ดอลลาร์
สัญญาโลหะเงินส่งมอบเดือนก.ย.ปิดที่ 39.819 ดอลลาร์/ออนซ์ เพิ่มขึ้น 51.2 เซนต์ และสัญญาโลหะทองแดงส่งมอบเดือนก.ย.ลดลง 3.8 เซนต์ ปิดที่ 3.994 ดอลลาร์/ปอนด์
ส่วนสัญญาพลาตินัมส่งมอบเดือนต.ค.ปิดที่ 1,818.10 ดอลลาร์/ออนซ์ พุ่งขึ้น 20.90 ดอลลาร์ และสัญญาพัลลาเดียมส่งมอบเดือนก.ย.ปิดที่ 756.50 ดอลลาร์/ออนซ์ เพิ่มขึ้น 10.15 ดอลลาร์
ทั้งนี้ นักลงทุนแห่ซื้อทองคำเพื่อหลีกเลี่ยงความเสี่ยงในช่วงที่สถานะทางเศรษฐกิจและการคลังในยูโรโซนยังคงอ่อนแอ โดยยูโรสแตทรายงานว่า เศรษฐกิจของ 17 ประเทศที่ใช้สกุลเงินยูโรร่วมกัน หรือ ยูโรโซน ขยายตัวเพียง 0.2% ในไตรมาส 2 เทียบกับไตรมาสแรกที่ขยายตัว 0.8% และเทียบกับที่นักเศรษฐศาสตร์คาดว่าจะขยายตัว 0.3%
สาเหตุสำคัญที่ทำให้เศรษฐกิจยูโรโซนชะลอตัวมาจากเศรษฐกิจเยอรมนีที่ขยายตัวเพียง 0.1% ในไตรมาส 2 หลังจากที่ขยายตัว 1.3% ในไตรมาสแรก ซึ่งสถานการณ์ดังกล่าวทำให้เกิดความกังวลว่า เศรษฐกิจโดยรวมในยูโรโซนมีความเสี่ยงที่จะเผชิญกับภาวะถดถอยรุนแรง